User:Gsuurraid/sandbox

Sissejuhatus
Padel on olemuselt lihtne reketispordiala, mille jaoks ei ole eelnev taoline spordikogemus vajalik. Mäng sobib igas vanuses ja füüsilises vormis inimesele. Tegu on seltskondliku tegevusega, kuna väljakul on korraga tavapäraselt neli mängijat. Erinevalt tennis est ümbritsevad padeliväljakut seinad. Padelireket ei ole sarnane squash’i- või tennisereketile. Nende kate on valmistatud plastikust või süsinikkiust. Reketi omapära peitub selles, et puuduvad keeled ja nende asemel on augud.

Padelipallid meenutavad välimuselt tennisepalle, kuid nende erinevus seisneb pallisiseses rõhus. Pallidel on väiksem rõhk ja seetõttu põrkavad need aeglasemalt kui tennise omad. Väljakud on tavaliselt kaetud kunstmuruga, mida katab väike kiht liiva, seetõttu on mängijal soovituslik kanda sügavama mustriga taldu. Eelistatud on kanda kas tennise- või padelijalanõud.

Väljaku ülesehitus
Väljak on ristkülikukujuline, 10 meetrit lai ja 20 meetrit pikk. Väljak on jaotatud kaheks pooleks keskel asuva võrguga. Võrk peab olema 10 meetrit pikk, keskelt 0,88 meetrit ning otstest 0,92 meetrit kõrge. Mõlemal väljaku poolel on paralleelselt võrguga joon, mis asub väljaku keskpunktist 6,95 meetri kaugusel. Selle joone tagant peab mängija servima. Servimisjoone ja võrgu vahelt jookseb seintega paralleelselt joon, mida kutsutaks keskjooneks. See ulatub 20 sentimeetrit üle servimisjoone. Kõik jooned peavad olema 5 sentimeetrit laiad, üldjuhul on jooned mustad või valged. Tagumine sein peab olema 4 meetrit kõrge, millest esimesed 3 meetrit peab olema (läbipaistev või läbipaistmatu) sein ja viimane meeter metallist võre.

Külje seinu on võimalik kahte moodi konstrueerida.

Eesti padeliväljakute ülesehitus
Esimene sein väljaku tagumisest otsast vaadatuna on 3 meetrit kõrge ja 2 meetrit lai. Sellest järgmine sein on 2 meetrit kõrge ja 2 meetrit lai. Ülejäänud piirded koosnevad metallvõrest, mis on 4 meetrit kõrged.

Võrk
Mõlemal pool võrku on postid, mille maksimaalne kõrgus on 1,05 meetrit. Võrku üleval hoidvad metallkaablid peavad olema ehitatud nõnda, et need ootamatult ei kaotaks oma pinget ega ohustaks mängijaid. Posti tagumine äär on üldjuhul ühes joones väljaku väljapääsuga, mõnel väljakul lõpeb võrk enne külje seina ära. Võrku ääristab ülevalt valge riba, mille pikkus jääb 5–6,3 sentimeetri vahele.

Mängukulg ja reeglite lühiülevaade
Punktisüsteem on samasugune nagu tennises. Mäng algab serviga. Erinevalt tennisest peab serv olema madal ehk pall peab enne löömist põrkama vastu maad. Pall ei tohi maa põrkest tõusta kõrgemale kui mängija puus. Vastase poolel peab pall maanduma diagonaalses kastis ja võib vastu seina põrgata. Kui pall läheb servi käigus peale maapealset põrget vastu väljakut ümbritsevat võret, siis loetakse serv veaks.

Reeglid on lihtsad ja üldjuhul kattuvad tennisega. Padeli võlu seisneb selles, et mängijad tohivad kasutada seinu, mis ümbritsevad väljakut. Kui pall põrkub vastu maad ja seejärel läheb seina pihta, tohib vastasmängija päästa palli. Selleks peab ta lööma palli enne maa peale langemist. Kui pall jõuab peale seina puudet maha kukkuda, on punkt vastaste oma. Veaks loetakse ka seda, kui mängija lööb palli ilma maapõrketa vastu külje- või tagaseina.